Veliki broj djece i odraslih osoba koje su preživjele seksualno nasilje neće nikada ili dugo vremena nikome razotkriti da su preživjeli seksualno nasilje niti će to prijaviti policiji. Između 55% i 69% osoba koje su preživjele seksualno nasilje kao djeca nije to tada povjerilo nikome (London i sur., 2008). Podatci istraživanja u Americi i Kanadi ukazuju da je kod 70 -75% djece koja su preživjela seksualno nasilje prošlo pet i više godina prije nego su nekome rekli što su preživjeli (Hébert i sur., 2009). Procjenjuje se da se razotkrije 8% slučajeva seksualnog nasilja kod dječaka i 18% kod djevojčica (Stoltenborgh i sur., 2011). Prosječno od zlostavljanja do razotkrivanja prođe 10 do 16 godina, a raspon vremena šutnje djece je od mjesec dana do 56 godina (Read i sur., 2008). Čak 91% žena koje su preživjele silovanje nisu nikome rekle kada im se nasilje dogodilo, a  kamoli da su ga prijavile (Kelly, 2001). Istraživanje u Hrvatskoj pokazuje da 95% žena nije prijavilo pokušaj silovanja i/ili silovanje (Mamula, 2006).